יוסי דייטש

אהרן יוסף (יוסי) דייטש (נולד ב-27 בספטמבר 1968) הוא איש ציבור ישראלי, שהיה סגן ראש עיריית ירושלים ויו"ר סיעת שלומי אמונים בעיר. משמש בתפקיד פרויקטור הילולת רבי שמעון בר יוחאי במירון.

 ביוגרפיה 
דייטש נולד בירושלים לרבקה שיינדל ומאיר, כבן שלישי מתוך שבעה ילדים, ונקרא על שם אבי סבו. אביו ואמו הם דור שביעי בירושלים. המשפחה התגוררה בשכונת גבעת שאול, והשתייכה לחסידות זווהיל. בילדותו התחנך בתלמוד תורה עץ חיים, ובהמשך בתלמוד תורה של חסידות גור (ששימש אז גם כ"כלל-חסידי").

לאחר לימודיו בתלמוד תורה, החל ללמוד בישיבת בית אברהם של חסידות סלונים (ירושלים). התקרב מאוד לראש הישיבה והאדמו"ר רבי שלום נח ברזובסקי, ואף שימש כחמש שנים כמשמשו האישי, בעת שהותו בביתו שבקריית יערים.

בגיל 24 נישא לשושנה, בת הרב שמעון ערבליך, איש עסקים ישראלי-בלגי. דייטש תושב שכונת גאולה בירושלים ואב לשישה ילדים.

 קריירה מקצועית ופעילות ציבורית 
אחר נישואיו למד חצי יום בכולל אברכים, ובחציו השני שימש כמזכיר בישיבת סלונים. בהמשך התפרנס משיווק דירות בעיר החרדית ביתר עילית. עם יציאתו לעבודה התגייס לצה"ל, בהסכמת רבו, לטירונות ושירות צבאי "שלב ב" בבסיס צאלים. במשך 14 שנה לאחר מכן שירת במילואים, תחילה ברבנות צבאית ובהמשך הוצמד לקצין העיר. שירת גם ביחידת מודיעין. במסגרת פניית אזרח לצה"ל ע"פ חוק חופש המידע, סירב צה"ל לאשר התפקידים שבו שירת דייטש בשירותו הצבאי, בנימוק שדייטש סירב לתת אישור לצה"ל להעביר את המידע לאזרח.

בתחילת 1996, עם תום תקופת ההקמה של ביתר עילית, התקיימה מערכת בחירות ראשונה בעיר. דייטש עמד בראש מטה הבחירות של מועמד אגודת ישראל לראשות העיר, יהודה גרליץ, שניצח. בהמשך אותה שנה, מונה דייטש לעוזרו הבכיר של מאיר פרוש, שהחל לכהן כחבר הכנסת, וכסגן שר (במעמד שר) במשרד הבינוי והשיכון. בפעילותו בלשכת השר בבנייה מעבר לקו הירוק, היה מעורב בשיווק אלפי יחידות דיור, חלקן במסגרת תוכנית מחיר למשתכן, בערים ביתר עילית, מודיעין עילית, בית שמש, תל ציון. וכן ברחבי יהודה ושומרון ויישובי גוש עציון, וסייע לפעילי התיישבות והתנחלות, כאורי אריאל (אז ראש מועצת בית אל), ומתי דן יו"ר "עטרת כהנים", ואחרים.

לאחר הבחירות ב-1999, עבר לשמש כיועצו הפרלמנטרי של פרוש, שהיה לחבר הכנסת. ב-2001, עם חזרתו של סגן השר פרוש למשרד הבינוי והשיכון (תחת השר נתן שרנסקי), חזר עמו דייטש למשרד. ב-2003, לאחר הבחירות לכנסת השש עשרה, עברה יהדות התורה לאופוזיציה. פרוש חזר להיות ח"כ, ודייטש ליועצו הפרלמנטרי. לצד זאת שימש כ"קצין מבצעים" של אגודת ישראל ו"שלומי אמונים". הוא ארגן כנסים ציבוריים ועצרות, וניהל מספר מערכות בחירות מוניציפליות, כמו זו הסוערת ב-2007, שהביאה לבחירתו של מאיר רובינשטיין מ"שלומי אמונים", בביתר עילית.

 בעיריית ירושלים 
בשנת 2003 (ה'תשס"ד), הוצב ברשימת יהדות התורה (במסגרת סיעת שלומי אמונים) בבחירות המוניציפליות למועצת עיריית ירושלים, וב-2005, במסגרת רוטציה, החליף את נציג דגל התורה שכיהן חצי קדנציה. הוא מונה לחבר הוועדה המחוזית לתכנון ובניה.

ב-2007 השתתף דייטש בהקמת קרן קמ"ח לקידום לימוד ותעסוקה במגזר החרדי. עם הקמת הקרן, מונה דייטש למנכ"ל, ובהמשך ליו"ר. הקרן בניהולו הובילה לראשונה במגזר החרדי תוכנית מלגות למימון הכשרה מקצועית, וסיוע בהכוונה והשמה לאברכים, ובהמשך גם לנשים חרדיות. תוך שימת דגש על סביבת לימודים ועבודה המתאימים לאוכלוסייה זו, שתאפשר לגשר על החסמים לכניסת חרדים לשוק העבודה ולרכישת מקצות.

לאחר הבחירות המוניציפליות ב-2008, מונה דייטש למחזיק תיק שפ"ע ותברואה, ואחראי על ה"מע"ר (מרכז עסקים ראשי) החרדי". בפעילותו הוביל פרויקט חידוש תשתיות במע"ר החרדי, שהקיף את כל השכונות החרדיות המרכזיות: שדרת המסחר הראשית ברחוב מלכי ישראל בגאולה, זיכרון משה, הבוכרים, כרם אברהם, רוממה, ומקור ברוך.

ב-2009 במאבק כנגד החרדי כנגד צו הריסה שניתן על ידי השופט גד ארנברג לקרוואנים שהוצבו על מגרש ציבורי עבור בית הכנסת, שטיבלאך ומקווה, הידוע בשם "נחלת עקיבא" בשכונת גני גאולה, רוממה ירושלים על ידי גורמים פרטיים, בהשתלטות ובפלישה, ללא היתר בניה וללא הליך הקצאה, הודיע דייטש כי הוא "יילחם בגופו" למנוע את הריסת בית הכנסת ושטיבלאך, בנימוק כי השטיבלאך הוקם על שטח המיועד למבני ציבור.

ב-2010 מונה לסגן וממלא מקום ראש העיר. הוא עזב את תפקידו כיו"ר קרן קמ"ח, והמשיך להחזיק בתיק הדיור החרדי, ומשנה למחזיק תיק התכנון והבנייה.

לאחר הבחירות המוניציפליות ב-2013, המשיך דייטש בתפקיד סגן ומ"מ ראש העיר, וכן מחזיק תיק הדיור החרדי, ומשנה ליו"ר הוועדה המקומית לתכנון ובניה. במסגרת תפקידו בוועדה, קידם בין השאר הרחבה משמעותית של תמ"א 38 בשכונות הוותיקות, וכן תוכניות להקמת מרכז מבקרים בהר הזיתים, והגברת הביטחון בהר.

ב-2016 יזם יחד עם חבר המועצה החרדי שלמה רוזנשטיין את פרויקט הקיץ "עולים לירושלים", שמתקיים מאז מדי שנה. בקיץ 2018 השתתפו במיזם קרוב למאה אלף איש.

ב-2017 כיו"ר הוועדה המקומית לתכנון ובניה ירושלים המליץ דייטש לוועדה המחוזית להפקיד תוכנית חדשה המכשירה ומגדילה הבניה של בית הכנסת, שטיבלאך ומקווה של "נחלת עקיבא" בשכונת גני גאולה, רוממה ירושלים את בנימוק כי "הכול נעשה בתיאום עם כל הקהילות, עם השכנים, והקהילות, ואין מה לנגוע בזה"תמליל הדיון של הוועדה בתאריך 13.09.2017, אך התכנית והבניה עדיין תקועים מאז.

מועמדות לראשות עיריית ירושלים
ב-24 ביולי 2018 הוכרז על ידי סיעת אגודת ישראל כמועמד לראשות עיריית ירושלים. ב-27 בספטמבר 2018 הגיש את מועמדותו לראשות העיר ירושלים. אריה קינג (מאוחדים) הודיע על תמיכה במועמדותו, בעוד שתי המפלגות החרדיות דגל התורה וש"ס הודיעו כי יתמכו במועמד לא חרדי. בבחירות שנערכו ב-30 באוקטובר הגיע דייטש למקום הרביעי עם 17.01% מקולות המצביעים ולא עלה לסיבוב הבחירות השני.

במסגרת הבחירות קיבל דייטש המלצה חמה וחריגה מאת רב בית הכנסת "נחלת עקיבא" בשכונת גני גאולה, רוממה ירושלים, שכתב "הנני מנוע מלהתערב בעניינים פוליטיים כי כן הורה לי מרן פוסק הדור הרב וואזנר זצ"ל. מ"מ הכרת הטוב הוא חיוב מן התורה ובתוקף תפקידי הנני מודע לפעולותיו הכבירים בשכונותינו של הרב יוסי דייטש שדואג לפרט ולכלל והוא ממש יחיד בעניין זה"פרסום בעיתון המבשר חשון תשע"ט.

לאחר הבחירות הצטרף דייטש לקואליציה של ראש העירייה משה ליאון ומונה לסגן ראש העירייה וכאחראי על אגף שיפור פני העיר תחת ראש העיר.

במאי 2021 הגיש את התפטרותו מהעירייה במסגרת הסכם רוטציה שנחתם בסיעה.

פרויקטור מירון
בפבואר 2023 מונה על ידי השר לירושלים ומסורת ישראל מאיר פרוש לשמש כפרויקטור הילולת רבי שמעון בר יוחאי במירון בל"ג בעומר.

קישורים חיצוניים



 יוסי דייטש, מכבד את נתניהו אבל ממש לא מחויב לו ולא אציית להוראות הקפאה, י"ג אלול התשע"ח, באתר לדעת











הערות שוליים

קטגוריה:חברי מועצת העיר ירושלים
קטגוריה:חסידי סלונים
קטגוריה:סגני ראש עיריית ירושלים
קטגוריה:בוגרי ישיבת בית אברהם-סלונים
קטגוריה:פעילי אגודת ישראל
קטגוריה:בוגרי ישיבת עץ חיים
קטגוריה:גבעת שאול: אישים
קטגוריה:ישראלים שנולדו ב-1968